তাহের-এর জবানবন্দির সূত্রে এবং আরও কয়েকটি সূত্র থেকেও নিশ্চিত, মুক্তিযুদ্ধের সেনাপতি ওসমানী গেরিলা যুদ্ধের প্রয়োজনীয়তা এবং গেরিলা যুদ্ধের মধ্যে দিয়ে নিয়মিত বাহিনীর সদস্য সংগ্রহের গুরুত্ব সম্পর্কে আগ্রহী ছিলেন না। কিন্তু একটি ব্যাপারে ওসমানীকে স্বীকৃতি দিতেই হয়-জিয়া যে একজন অবিশ্বস্ত মানুষ, সেটি তিনি ১৯৭১-এই বুঝেছিলেন-যা বুঝতে তাহেরের ১৯৭৫ সালের নভেম্বর পর্যন্ত অপেক্ষা করতে হয়েছিল। মজার ব্যাপার, যুদ্ধ চলাকালীন সময়েই একবার তাহেরকে বাহিনী দিয়ে সহায়তার প্রতিশ্রুতি দিয়ে জিয়া তা রক্ষা করেননি-তারপরও জিয়াকে তাহের আস্থায় রেখেছিলেন! এটি এখন বেশ কিছু ভাষ্য ও ডকুমেন্টস থেকে সুস্পষ্ট যে, ওসমানীর পক্ষ থেকে জিয়াকে সামরিক নেতৃত্ব থেকে বহিষ্কারের উদ্যোগ বেশ কয়েকবার নেয়া হয়েছিল। সামরিক ব্যক্তিদের মধ্যে জিয়াই প্রথম বিভিন্ন সেক্টরভিত্তিক যুদ্ধপ্রক্রিয়ার তোয়াক্কা না করে আলাদা ফোর্স (জেড ফোর্স) গড়ে তোলেন এবং তাতে ওসমানী ক্ষিপ্ত হয়ে জিয়াকে সাসপেন্ড করতে চাইলে পরিস্থিতি সামাল দেয়ার জন্যে প্রবাসী সরকার খালেদ মোশাররফের নেতৃত্বে কে ফোর্স এবং শফিউল্লাহ-র নেতৃত্বে এস ফোর্স গঠন করেন। এই বিষয়গুলি সম্পর্কে তাহেরের মনোভাব কী ছিল, তা জানা গেলে তাহেরকে বুঝতেও আমাদের সুবিধা হবে।